Θάνος Φείδας

Ο Θάνος Φείδας (Ζιάκας Γρεβενών – Θεσσαλονίκη, 4 Μαρτίου 1944) ήταν Έλληνας δικηγόρος, πολιτικός και αγωνιστής της Εθνικής Αντίστασης. Υπήρξε δραστήριο στέλεχος του Αγροτικού Κινήματος, ιδρυτής της εφημερίδας Αγροτικός Αγών και μέλος της ηγεσίας του ΕΑΜ στη Μακεδονία. Εκτελέστηκε από τις δυνάμεις Κατοχής στο στρατόπεδο Παύλου Μελά.Ο Θάνος Φείδας – Ημερολόγιο Μνήμης γράφει ο Αλέξανδρος Τζιόλας, faretra.info

 Βιογραφία 

 Νεανικά χρόνια και σπουδές 
Καταγόταν από τον Ζιάκα Γρεβενών και γεννήθηκε σε αγροτική οικογένεια. Σπούδασε νομικά στο Εθνικό και Καποδιστριακό Πανεπιστήμιο Αθηνών, από όπου αποφοίτησε το 1928. Εγκαταστάθηκε ως δικηγόρος στα Γρεβενά.Ο Θάνος Φείδας, δικηγόρος και αγωνιστής της Αντίστασης, farosthermaikou.blogspot.com, 4 Μαρτίου 2025

 Πολιτική και κοινωνική δράση 
Από τα πρώτα χρόνια της επαγγελματικής του πορείας ανέπτυξε έντονη πολιτική δραστηριότητα, με σοσιαλιστικές και δημοκρατικές κατευθύνσεις. Συνδέθηκε με το Αγροτικό Κόμμα Ελλάδος και τον ηγέτη του Ιωάννη Σοφιανόπουλο.

Το 1931 ίδρυσε και διηύθυνε την εβδομαδιαία εφημερίδα Αγροτικός Αγών, η οποία κυκλοφορούσε στη Δυτική Μακεδονία και ανέλυε προβλήματα της αγροτιάς. Μέσω αυτής συνέβαλε στην πολιτικοποίηση και κινητοποίηση των αγροτών.Αντιστασιακές Οργανώσεις στη Μακεδονία, farosthermaikou.blogspot.com, Δεκέμβριος 2019

Το 1936 εγκαταστάθηκε στη Θεσσαλονίκη και ανέλαβε καθήκοντα στη γραμματεία του Αγροτικού Κόμματος Ελλάδος.

 Δράση στην Κατοχή 
Μετά τη γερμανική εισβολή συμμετείχε στη δημιουργία της οργάνωσης Ελευθερία (Μάιος 1941), που εξέδιδε την ομώνυμη παράνομη εφημερίδα. Το 1942 εντάχθηκε στο ΕΑΜ, συμβάλλοντας στη συγκρότηση της οργάνωσης δικηγόρων και δικαστών Θεσσαλονίκης και αναλαμβάνοντας θέση στη Γραμματεία ΕΑΜ Μακεδονίας. Στην Α΄ Παμμακεδονική Συνδιάσκεψη (29 Ιουλίου 1943) έλαβε μέρος με το ψευδώνυμο «Ζιάκας».

 Σύλληψη και εκτέλεση 
Κατά το 1944 συνελήφθη από ένοπλους συνεργάτες των κατακτητών και βασανίστηκε. Στις 4 Μαρτίου 1944 εκτελέστηκε με συνοπτική διαδικασία στο στρατόπεδο Παύλου Μελά στη Θεσσαλονίκη.

 Κληρονομιά 
Ο Θάνος Φείδας θεωρείται από τις σημαντικές προσωπικότητες της Αντίστασης στη Μακεδονία, με ιδιαίτερη συμβολή στην οργάνωση του αγροτικού κινήματος και της πολιτικής δράσης κατά την Κατοχή.

 Δείτε επίσης 

 Εθνικό Απελευθερωτικό Μέτωπο
 Αγροτικόν Κόμμα Ελλάδος (1930)
 Στρατόπεδο Παύλου Μελά

 Παραπομπές 

Κατηγορία:Μέλη του ΕΑΜ